जालंधर//(जीवेश शेर गिल,सुशिल हंस)-नगर निगम प्रशासन ने माडल टाऊन डेयरियों वाले क्षेत्र में पड़ते लतीफपुरा से अवैध कब्जे हटाने की पूरी तैयारी कर ली है। निगम कमिश्नर दीपर्व लाकड़ा ने आज बताया कि लतीफपुरा तथा न्यू ग्रीन माडल क्षेत्र में 26 कब्जाधारियों ने सरकारी जगह तथा 120 फुटी सड़क के बड़े भाग पर कब्जा कर रखा है जिस बारे अदालती आदेश भी निगम के पक्ष में आ चुके हैं। उन्होंने बताया कि सभी कब्जाधारियों को नोटिस सर्व किए जा चुके हैं जिनमें 10 दिनों के भीतर अवैध कब्जे खाली करने का अल्टीमेटम दिया गया था। अल्टीमेटम की अवधि 28 अक्तूबर को समाप्त हो चुकी है परंतु अभी भी वहां कब्जे शेष हैं।इन अवैध कब्जों को हटाने हेतु 31 अक्तूबर को कार्रवाई करना विचाराधीन है जिसके लिए प्रशासन को अतिरिक्त पुलिस फोर्स उपलब्ध करवाने के लिए कहा जा चुका है। गौरतलब है कि स्काईलार्क होटल के आस-पास अवैध कब्जे हटाने के दौरान राजनीतिक नेताओं ने कार्रवाई का समर्थन किया था और लतीफपुरा के कब्जों को लेकर भी राजनेता फिलहाल निगम का समर्थन करते दिख रहे हैं।